Име Небул историчар Васил Златарски сматра бугарским, сличним имену Исбул. Византијски цар Јустинијан II је 688/9. године преселио словенско становништво са Балкана у тему Опсикион. Године 691. избио је нови Византијско-арабљански рат. Јустинијан се Арабљанима замерио тиме што је расељавао становништво Кипра и што није хтео да прими данак (по уговору из 689. године) у новом арапском новцу. За рат против Арабљана Јустинијан је регрутовао Словене које је населио у Малој Азији неколико година раније. Војску (према Теофану и Нићифору бројала је 30.000 људи, а према наводима Михаила Сиријског је муслиманима пребегло око 7000 Словена) је назвао "прекобројном". На њено чело ставио је најугледнијег Словена, Небула. Не зна се коју је титулу носио Небул. Из печата Словена у Битинији позната је само титула царског чиновника коме је словенски одред у административном смислу био потчињен.